ΓΡΑΠΤΗ ΕΡΩΤΗΣΗ E-1813/96 υποβολή: Paul Lannoye (V) προς την Επιτροπή (5 Ιουλίου 1996)

Θέμα: Αποναρκοθέτηση ορισμένων περιοχών στη Βοσνία

Η Επιτροπή θα προχωρήσει σύντομα στην προκήρυξη μειοδοτικού διαγωνισμού για την ανάθεση σύμβασης αποναρκοθέτησης ορισμένων περιοχών στη Βοσμία.

1. Επιβεβαιώνει η Επιτροπή την ανωτέρω πληροφορία;

2. Γιατί αυτό το ιδιαίτερα λεπτό και εξειδικευμένο έργο δεν ανατίθεται, στο σύνολό του, στις ένοπλες δυνάμεις, αφού η Ευρωπαϊκή Ένωση περιλαμβάνει μεταξύ των μελών της κράτη των οποίων ο στρατός είναι ικανότατος στον τομέα αυτό;

3. Βάσει τίνων κριτηρίων θα υπογραφεί η σύμβαση με κάποια ή κάποιες ιδιωτικές εταιρείες;

4. Με βάση ποιά κριτήρια έγινε ο διαχωρισμός των τομέων που θα αποναρκοθετηθούν από τους στρατιωτικούς και των τομέων των οποίων η αποναρκοθέτηση θα ανατεθεί σε μία ή περισσότερες ιδιωτικές εταιρείες;

5. Ποιό είναι το ποσοστό του Βοσνιακού εδάφους που θα αποναρκοθετήσουν οι ένοπλες δυνάμεις και ποιό είναι το ποσοστό που θα αναλάβουν οι ιδιωτικές εταιρείες;

6. Σε ποιό ύψος ανέρχεται (ονται) η (οι) σύμβαση (σεις) που θα υπογραφεί (ούν);

Απάντηση του κ. Van den Broek εξ ονόματος της Επιτροπής (5 Σεπτεμβρίου 1996)

1. Η Επιτροπή προκήρυξε κλειστό διαγωνισμό για δύο προγράμματα αποναρκοθέτησης στη Βοσνία και βρίσκεται σε επαφή με μη κυβερνητικές οργανώσεις (ΜΚΟ) σχετικά με δύο άλλα προγράμματα.

2. Όσον αφορά το ρόλο των ενόπλων δυνάμεων, η συμφωνία του Dayton προβλέπει τη σύσταση μιας στρατιωτικής δύναμης για την υλοποίηση της ειρήνης, IFOR, υπό τον έλεγχο της Οργάνωσης της Συνθήκης του Βορείου Ατλαντικού (ΝΑΤΟ), για την εποπτεία της κατάπαυσης του πυρός και το διαχωρισμό των δυνάμεων. Η αποστολή της IFOR είναι περιορισμένη τόσο λειτουργικά όσο και χρονικά και ο ρόλος της σχετικά με την αποναρκοθέτηση περιορίζεται στην προστασία των δικών της δυνάμεων. Εν πάση περιπτώσει, αναγνωρίζεται ευρέως ότι οι ανάγκες ανθρωπιστικής και στρατιωτικής αποναρκοθέτησης διαφέρουν από πολλές απόψεις. Εξάλλου, άσχετα από το θέμα της Βοσνίας, η Δυτικοευρωπαϊκή Ένωση, εξετάζει τρόπους για ενδεχόμενη παροχή βοήθειας για την κάλυψη των αναγκών μη στρατιωτικής αποναρκοθέτησης σε διάφορες περιοχές στο απώτερο μέλλον.

Την τελική ευθύνη για την αποναρκοθέτηση και την εξουδετέρωση των ναρκών στη Βοσνία και Ερζεγοβίνη έχει η κυβέρνηση, αλλά βραχυπρόθεσμα έως μεσοπρόθεσμα, η διεθνής κοινότητα που έχει αναλάβει την ανασυγκρότηση στη Βοσνία και την Κροατία, αναγνώρισε ότι θα χρειασθεί να παράσχει βοήθεια για την αποναρκοθέτηση τόσο με χρηματοδότηση όσο και με εξασφάλιση ειδικών εμπειρογνωμόνων. Ως εκ τούτου, έχει δημιουργηθεί στο Σαράγεβο η απαραίτητη οργανωτική δομή για να τεθούν προτεραιότητες όσον αφορά την αποναρκοθέτηση και να συντονισθούν οι ενέργειες όλων των ενδιαφερομένων μερών, συμπεριλαμβανομένων του Ύπατου Αρμοστή, της IFOR, των Ηνωμένων Εθνών, της Ευρωπαϊκής Ένωσης, της Παγκόσμιας Τράπεζας και των κυβερνήσεων άλλων χωρών.

3. Η Επιτροπή θα συνάψει συμβάσεις για την αποναρκοθέτηση σύμφωνα με τις διαδικασίες κλειστού διαγωνισμού και βάσει της πείρας του υποβάλοντος την προσφορά, των προσόντων και της πείρας του προσωπικού του, της προτεινόμενης οργάνωσης, μεθόδου και χρονοδιαγράμματος για τις εργασίες, της σαφήνειας και του επαγγελματισμού της προτεινόμενης προσέγγισης και των χρηματοοικονομικών παραγόντων.

4 και 5. Ο στρατός δεν συμμετέχει στις ενέργειες ανθρωπιστικής αποναρκοθέτησης. Οι περιοχές αποναρκοθέτησης θα αποφασισθούν σε συντονισμό με τις κρατικές αρχές, το κέντρο δράσεως σχετικά με τις νάρκες και άλλα ενδιαφερόμενα μέρη, και θα δοθεί προτεραιότητα στα έργα που σχετίζονται με τα ευρύτερα κοινοτικά προγράμματα ανασυγκρότησης.

6. Ζητήθηκε να διατεθούν 6,7 εκατ. ECU για τα τέσσερα προγράμματα που έχουν προσδιορισθεί μέχρι τώρα.